Oficiālais Vēstnesis L 036 , 11/02/2000 Lpp. 0043 - 0044



Komisijas Lēmums (2000. gada 31. janvāris), ar ko groza Komisijas Lēmumu 1999/253/EK par aizsardzības pasākumiem attiecībā uz dažiem Kenijas un Tanzānijas izcelsmes vai no šīm valstīm ievestiem zvejniecības produktiem un ar ko groza veselības sertificēšanu zvejniecības produktiem, kas cēlušies vai ievesti no Tanzānijas (izziņots ar dokumenta numuru C(2000) 211) (Dokuments attiecas uz EEZ) (2000/127/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterinārās pārbaudes organizēšanu produktiem, ko ieved Kopienā no trešām valstīm [1], un jo īpaši tās 22. panta 6. punktu, tā kā: (1) Pēc tam, kad konstatēja atsevišķus saindēšanās gadījumus ar Viktorijas ezerā nozvejotām zivīm, ko varētu būt izraisījusi pesticīdu klātbūtne Viktorijas ezerā un neatbilstīga zvejošanas prakse, Komisija pieņēma Lēmumu 1999/253/EK [2]. Šis lēmums paredz, ka to var pārskatīt pēc tam, kad ir saņemta informācija par situācijas izmaiņām un Kenijas un Tanzānijas kompetento iestāžu sniegtās garantijas. (2) Pamatojoties uz pārbaudes vizītes rezultātiem un Tanzānijas oficiālo iestāžu sniegtajām garantijām, ir ierosināts grozīt Lēmumu 1999/253/EK, lai atļautu importēt zvejniecības produktus, kuru izcelsme ir Tanzānijā vai kurus ieved no šīs valsts un kuri nozvejoti Viktorijas ezerā. (3) Visi Viktorijas ezera izcelsmes zvejniecības produkti ir jāpakļauj atbilstīgai kontrolei, lai nodrošinātu to nekaitīgumu veselībai; šajās pārbaudēs jābūt iespējai noteikt jo īpaši pesticīdu klātbūtni. Tāpēc Komisijas Lēmumā 98/422/EK [3] noteiktais veselības sertifikāts, ko pievieno zvejniecības produktiem, kurus importē no Tanzānijas, jāpapildina ar īpašu norādi par atbilstīgu pārbaudi. (4) Kenijas iestādēm tomēr jāatvēl vairāk laika piemērotu kontroles pasākumu ieviešanai, lai garantētu zvejniecības produktu nekaitīgumu. Tāpēc joprojām jāiesaldē Viktorijas ezerā nozvejotu Kenijas izcelsmes vai no Kenijas ievestu zvejniecības produktu imports. (5) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants Lēmumu 1999/253/EK groza šādi. 1. Lēmuma 1. pantu aizstāj ar šādu: "1. pants Šo lēmumu piemēro Viktorijas ezerā nozvejotu Kenijas izcelsmes vai no Kenijas ievestu svaigu, saldētu vai pārstrādātu zvejniecības produktu importam. To nepiemēro zvejniecības produktiem, kas nozvejoti jūrā." 2. Lēmuma 4. pantu aizstāj ar šādu: "4. pants Šo lēmumu pārskata pēc tam, kad ir saņemta informācija par stāvokļa izmaiņām un Kenijas kompetentās iestādes garantijas attiecībā uz zvejniecības produktu nekaitīgumu." 2. pants IV punktu Lēmuma 98/422/EEK pielikumā paredzētajā veselības sertifikātā, ko pievieno Viktorijas ezerā nozvejotiem Tanzānijas izcelsmes vai no Tanzānijas ievestu zvejniecības produktu sūtījumiem, papildina ar šādu punktu: "— ar šo valsts inspektors apstiprina, ka iepriekšminētie zvejniecības produkti ir ražoti saskaņā ar Direktīvas 91/493/EEK pielikuma V nodaļas II.3.B. punktā paredzēto kontroles pārbaužu sistēmu un šo pārbaužu rezultāti ir apmierinoši." 3. pants Dalībvalstis groza pasākumus, ko tās piemēro tirdzniecībai, lai panāktu to atbilstību šim lēmumam. Dalībvalstis par to tūlīt informē Komisiju. 4. pants Šis lēmums ir adresēts dalībvalstīm. Briselē, 2000. gada 31. janvārī Komisijas vārdā — Komisijas loceklis David Byrne [1] OV L 24, 30.1.1998., 9. lpp. [2] OV L 98, 13.4.1999., 15. lpp. [3] OV L 190, 4.7.1998., 71. lpp. --------------------------------------------------